L-isportivi tal-passat u tal-preżent għandhom ikunu ambaxxaturi biex iwasslu direzzjoni ċara favur sport nadif u attività fiżika. Dan huwa l-messaġġ ewlieni li ħareg hekk kif SportMalta bil-kollaborazzjoni tal-Public Broadcasting Services ħabbru l-ħames ambaxxaturi fil-Kampanja tal-Kumissjoni Ewropea #BeActive, li tilħaq il-kulminu tagħha bejn l-10 u s-17 ta' Settembru fil-ġimgħa Ewropea tal-isport. Dawn se jingħaqdu mal-bqija tal-ambaxxaturi Ewropej ta' kull pajjiż li wkoll huma parti mill-istess kampanja. Waqt konferenza tal-aħbarijiet li saret fil-PBS Creativity Hub, il-Kap Eżekuttiv ta' SportMalta, Mark Cutajar, qal li huwa għadu ġej minn laqgħa tad-Diretturi Ġenerali tal-isport li saret fi Bratislava taħt il-Presidenza Slovakka fejn ġie diskuss l-irwol ta' dawn l-ambaxxaturi nazzjonali u anke l-messaġġi li jridu jwasslu. Dawn l-ambaxxaturi permezz tal-popolarità u s-suċċess tagħhom iridu jippromovu l-attività fiżika fil-ħajja ta' kuljum billi jispiraw udjenzi ġodda u jressquhom lejn l-isport. Huwa kompla jgħid li SportMalta qed tkun involuta f'diversi iniżjattivi biex icċaqlaq lin-nies u tħeġġeġ lil kulħadd jaħdem flimkien u jipparteċipa bi ħġaru f'dawn l-okkażjonijiet. Filfatt is-Sur Cutajar elenka lista ta' attivitajiet marbutin ma' din il-kampanja fejn l-ambaxxaturi se jkunu preżenti biex jagħtu s-sehem tagħhom. Huwa rringrazzja lill-PBS, li daħlu f'kollaborazzjoni ma' SportMalta, li permezz tal-istazzjon nazzjonali u l-programmi tiegħu l-ambaxxaturi se jkunu jistgħu jilħqu firxa kbira ta' udjenza. Huwa qal li dan il-proġett bejn l-entità tal-isport u l-istazzjon nazzjonali ġie ppreżentat lit-28 stat membru bl-għan li l-effetti ta' din l-inizjattiva jibqgħu jiġu diskussi waqt il-Presidenza Maltija. Is-Sur Cutajar irringrazzja wkoll lill-ambaxxaturi li mill-ewwel aċċettaw li jkunu parti minn din l-iniżjattiva biex iservu ta' role models għal nies inattivi u li huma 'l bogħod mill-attività fiżika. Il-ħames ambaxxaturi huma Karl Izzo, Kowċ Nazzjonali tal-Waterpolo, Esther Azzopardi, Uffiċjal tal-Football Internazzjonali, Vladislava Kravchenko, għawwiema para-olimpika, Jonathan Caruana, footballer mat-tim Nazzjonali u captain ta' Valletta FC kif ukoll Gilmore Borg, atleta ta' Special Olympics Malta. Waqt l-intervent tiegħu s-Segretarju Parlamentari għar-Riċerka, Innovazzjoni, Żgħażagħ u Sport Chris Agius, qal li l-ambaxxaturi li ntagħżlu huma l-idoli ta' ħafna u li permezz tar-rwol il-ġdid tagħhom ta' ambaxxaturi żgur ser jifirxu l-valuri li jħaddnu, u li hafna minnhom akkwistawhom permezz tal-isport, fis-soċjetà Maltija. Huwa kompla jgħid li l-valuri akkwistati permezz tal-isport kienu fuq l-aġenda anke waqt laqgħat ta' livell għoli tal-Unjoni Ewropea u allura din l-inizjattiva ser tkun qed titfa' lil pajjiżna fuq quddiem nett sabiex jintlaħqu miri li jaspiraw li jilħqu l-pajjiżi fi ħdan l-Unjoni Ewropea.